[{"text_idx": "#000002", "text": "Gyda thaith o\u2019r brifddinas i ben mwyaf gogleddol Ynys Mo\u0302n yn cymryd llai na phum awr, does dim rhaid teithio\u2019n rhy bell i gael blas ar Gymru. Ac er ei bod yn wlad gymharol fach, mae ynddi dri Pharc Cenedlaethol gogoneddus, pum Ardal o Harddwch Naturiol Eithriadol, mwy na 600 o gestyll hynafol, mynydd uchaf Prydain ac eithrio\u2019r Alban a 870 milltir o lwybr arfordirol trawiadol. Ychwanegwch fwyd a diod hyfryd a dewisiadau llety sy\u2019n amrywio o dai yn y coed a thipis i wely a brecwast bwti\u0302c a gwestai plastai gwledig, a dyna i chi gynhwysion taith fythgofiadwy!"}, {"text_idx": "#000003", "text": "O ran yr awyr agored, chewch chi ddim llawer gwell na Chymru. Dim ond munudau o Gaerdydd brysur, cewch eich trochi mewn golygfeydd arfordirol godidog a chefn gwlad sy\u2019n frith gan warchodfeydd natur, Ardaloedd o Harddwch Naturiol Eithriadol a Pharciau Cenedlaethol. Ym Mharc Cenedlaethol y Bannau Brycheiniog (sydd lai nag awr o Gaerdydd) cewch fynyddoedd lliw mwsogl ar draws y gorwel mewn tonnau mawr gwyrddion a rhaeadrau byrlymus \u2019Bror Sgydau. Ewch rywfaint ymhellach i ddarganfod cildraethau cudd a thraethau tywod meddal yn Arfordir Sir Benfro (unig Barc Cenedlaethol arfordirol y DU) neu ewch tua\u2019r gogledd i weld copaon uchel Parc Cenedlaethol Eryri."}, {"text_idx": "#000004", "text": "Gyda\u2019r fath gyfoeth o asedau naturiol, nid yw\u2019n syndod bod Cymru wedi dod yn lle amlwg ar gyfer gweithgareddau antur ar dir, dw\u0302r a hyd yn oed yn yr awyr. Reidiwch y tonnau yn Llangennith, Mecca\u2019r syrffwyr, ar Benrhyn Gw\u0302yr, teimlwch yr awel gyda gwers syrffio gwynt gyda Colwyn Bay Watersports neu beth am fod yn arwr arforgampau yn Sir Benfro (man geni\u2019r gweithgaredd gwlyb a gwych hwn!)"}, {"text_idx": "#000005", "text": "Ar gyfer anturiaethau dwy olwyn, tarwch y traciau yng Nghoed-y-Brenin (y ganolfan llwybrau beicio mynydd bwrpasol gyntaf yn y DU) neu BikePark Wales ym Merthyr Tudful gerllaw, dyma i chi ddau yn unig o lu o brofiadau lawr allt yng Nghymru ar gyfer yr helwyr heriau."}, {"text_idx": "#000006", "text": "Mae yna hefyd antur na chewch chi ond yng Nghymru mewn lleoliadau unigryw fel ZipWorld, lle gallwch hedfan ar hyd gwifren wib gyflymaf Ewrop, bownsio ar drampolinau drwy ogofa\u0302u chwarel tanddaearol enfawr a theithio mewn chartiau cyflym iawn drwy hen chwareli llechi. Neu ewch i Adventure Parc Snowdonia ar gyfer ogofa dan do a syrffio mewndirol ar lagw\u0302n enfawr lle mae tonnau perffaith yn cyrraedd fel cloc. Pan ddaw\u2019n fater o wefr a phefr yng Nghymru, eich dychymyg chi ydy\u2019r unig gyfyngiad. Ewch i\u2019r Wefan Croeso Cymru am fwy o syniadau llawn antur."}, {"text_idx": "#000008", "text": "Mae hanes a threftadaeth ym mhobman yng Nghymru. Mae mwy na 600 o gestyll ar hyd y tir \u2013 tua un i bob 10 milltir sgwa\u0302r. Maent yn amrywio o adfeilion rhamantus fel Castell y Bere unig yng Ngwynedd i gaerau cadarn fel triawd Safle Treftadaeth y Byd UNESCO: Biwmares, Conwy a Harlech yng ngogledd Cymru a Chastell Caerffili, ychydig y tu allan i Gaerdydd ail gastell mwyaf yn y DU ar o\u0302l castell Brenhines Lloegr yn Windsor."}, {"text_idx": "#000010", "text": "Mae hefyd raglen lawn o ddigwyddiadau diwylliannol sy\u2019n digwydd drwy gydol y flwyddyn. Dysgwch am ein hiaith unigryw drwy farddoniaeth, stori a cha\u0302n yn yr Eisteddfod Genedlaethol, mwynhewch rywfaint o flas Cymru yng Ngw\u0302yl Fwyd y Fenni, ymgollwch mewn llyfr da yng Ngw\u0302yl Lenyddol y Gelli a gweld artistiaid o bob cwr o\u2019r byd yng Ngw\u0302yl y Dyn Gwyrdd."}, {"text_idx": "#000011", "text": "Os yw\u2019r opsiynau\u2019n ymddangos yn llethol, beth am fynd ar drywydd Ffordd Cymru am ychydig o ysbrydoliaeth? Mae\u2019r teulu hwn o dri llwybr teithio cenedlaethol sy\u2019n croesi\u2019r wlad ac yn mynd drwy rai o\u2019n tirweddau mwyaf trawiadol. Yn olrhain llwybr ar hyd esgeiriau gwyllt a mynyddig Cymru yr holl ffordd i Landudno, yn ddigon cyfleus, mae Ffordd Cambria yn cychwyn yma yng Nghaerdydd. Mae hefyd Ffordd y Gogledd, sy\u2019n dilyn hen lwybr masnach o\u2019r ffin a\u0302 Lloegr i ben gorllewinol Ynys Mo\u0302n, a Ffordd yr Arfordir sy\u2019n mynd ar hyd arfordir eang Bae Ceredigion o Sir Benfro yn y de i benrhyn garw Lly\u0302n yn y gogledd. Er y cewch doreth o bethau i\u2019w gweld a\u2019u gwneud ar hyd pob un o\u2019r tair ffordd, mae yna hefyd gyfleoedd di-rif i chi fentro oddi ar y prif lwybr a mynd ar eich hynt eich hun."}, {"text_idx": "#000012", "text": "Mae Cymru\u2019n gartref i un o unig lwybrau troed di-dor y byd sy'n cysylltu'r wlad gyfan o'r gogledd i'r de, ar hyd ein harfordir godidog. Fe\u2019i cynlluniwyd ar gyfer cerddwyr, gyda rhai rhannau\u2019n hygyrch i seiclwyr a phobl mewn cadeiriau olwyn."}, {"text_idx": "#000013", "text": "Cofiwch rannu eich taith gyda Croeso Cymru gan ddefnyddio #FyNghymru ar wefannau cyfryngau cymdeithasol Croeso Cymru:"}]